stanford-oval/wikipedia huggingface dataset:
ยูซูรุ ฮานีว
อาชีพ > 2018–19 : บาดเจ็บอย่างต่อเนื่อง และสถิติโลก

ในเดือนสิงหาคม 2018 ฮานีวประกาศเพลงสำหรับโปรแกรมสั้นในฤดูกาลนี้ คือ "Otoñal" โดย Raúl di Blasio และออกแบบท่าโดย เจฟฟรีย์ บัทเทิล ส่วนฟรีสเก็ตจะชื่อการแสดงว่า "Origin" สำหรับกร็องปรีซีรีส์ 2018–19 ฮานีวจะเข้าแข่งขันในรายการ "Grand Prix of Helsinki" และ "Rostelecom Cup 2018"
ฮานีวเริ่มต้นฤดูกาลด้วยรายการ "Skate Canada Autumn Classic International 2018" โดยทำไป 97.74 ในโปรแกรมสั้นหลังการผิดพลาดในท่าหมุนท่าหนึ่ง ส่วนในฟรีสเก็ต ฮานีวทำไป 165.91 คะแนน เนื่องจากข้อผิดพลาดหลายอย่างจากการกระโดด ทำให้เขาจบในอันดับที่ 2 ตามหลังเพื่อนร่วมฝึกซ้อมอย่าง ชา จุน-ฮวาน และจบอันดับ 4 ด้วยคะแนนรวม 263.65 คะแนน
ในการแข่งขันแรกของซีรีส์กร็องปรีที่เฮลซินกี ฮานีวรั้งอันดับ 1 ในโปรแกรมสั้นด้วย 106.69 คะแนน เป็นสถิติโลกใหม่หลังจากเปลี่ยนระบบการนับคะแนนเป็น +5/-5 GOE ในฟรีสเก็ต เขาทำคะแนนไป 190.43 คะแนน และคะแนนรวม 297.12 คะแนน เป็นสองสถิติใหม่ของโลกและคว้าเหรียญทองมาครอง
ในการแข่งขัน "Rostelecom Cup 2018" ฮานีวรั้งอันดับที่ 1 ในโปรแกรมสั้นด้วย 110.53 คะแนน ทำสถิติใหม่ของโลกอีกครั้ง วันถัดมาเขาได้รับบาดเจ็บที่ข้อเท้าขวาอีกครั้งจากการซ้อมแต่ก็ตัดสินใจไม่ถอนตัวจากการแข่ง ฮานีวใช้ยาระงับปวดและเปลี่ยนรูปแบบของการแสดงเพื่อหลีกหลี่ยงการทำให้อาการรุนแรงขึ้น โดยฮานีวจบที่อันดับ 1 ท้งในฟรีสเก็ตและผลคะแนนรวม ทำให้ฮานีวชนะเหรียญทองในทั้งสองรายการของกร็องปรีเป็นครั้งแรก  ต่อมา ฮานีวได้กล่าวว่า
ผมคิดที่จะถอนตัวเพราะอาการบาดเจ็บ แต่สุดท้าย..นั่นคือการตัดสินใจของผม ผมอยากที่จะแข่งในรายการนี้ที่รัสเซีย
ฮานีวขึ้นรับเหรียญรางวัลในพิธีรับเหรียญพร้อมไม้ค้ำเพื่อช่วยพยุงในการเดิน หลังจากนั้นตัวแทนจากสมาคมสเก็ตแห่งประเทศญี่ปุ่นรายงานว่า ฮานีวได้รับคำแนะนำให้พักเป็นเวลา 3 สัปดาห์เพื่อรักษาอาการบาดเจ็บ
ปลายเดือนพฤศจิกายน สมาคมได้ออกมาประกาศอีกครั้งว่าฮานีวจะถอนตัวจากการแข่งขัน "Grand Prix Final 2018–19" เนื่องจากอาการบาดเจ็บที่เอ็นขาขวา โดยต้องใช้เวลาประมาณหนึ่งเดือนในการฟื้นฟู ถัดมา การถอนตัวจากการแข่งขันชิงแชมป์ประเทศก็ถูกประกาศออกมาหลังจากนั้นประมาณ 2 สัปดาห์
ถึงแม้ว่าจะไม่ได้เข้าร่วมการแข่งขันชิงแชมป์ประเทศ เขาก็ยังได้รับมอบหมายให้เป็นตัวแทนของญี่ปุ่นในรายการชิงแชมป์โลก 2019 ที่ไซตะมะ ตามสถิติการแข่งของฮานีวในฤดูกาลก่อนหน้า ก่อนการแข่งขันจะเริ่มขึ้น ฮานีวได้กล่าวว่าข้อเท้าข้างขวาของเขายังฟื้นตัวได้ไม่สมบูรณ์ แต่ยังยืนยันว่าเขาพร้อม 100% ที่จะลงแข่ง โดยฮานีวรั้งอันดับ 3 หลังโปรแกรมสั้นจบลง และรั้งอันดับที่ 2 ในฟรีสเก็ต ด้วยคะแนน 206.10 คะแนน ส่งผลให้คะแนนรวมของเขาจบในอันดับที่ 2 การแข่งขันนี้คล้ายกับเมื่อโอลิมปิกที่ผ่านมา ฮานีวใช้ยาระงับปวดก่อนลงแข่งเพื่อการกระโดด โดยการฟื้นตัวหลังจากนี้ยังไม่สามารถระบุได้ ต่อมา สมาคมได้ประกาศว่าฮานีวขะไม่เข้าร่วมการแข่งขันสุดท้ายในช่วงจบฤดูกาลอย่าง "World Team Trophy" เนื่องจากยังไม่หายการอาการบาดเจ็บ
อาชีพ > 2019–20 : พิชิตตำแหน่ง Super Slam

ฮานีวเริ่มฤดูการด้วยการแข่ง "CS Autumn Classic International 2019" เขาจบในอันดับที่ 1 ทั้งสองโปรแกรม ทำให้คว้าเหรียญทองได้ ถึงแม้ว่าฮานีวจะพลาดในท่าควอดซาลคาว (quad Salchow) ในโปรแกรมสั้น และความผิดพลาดบางอย่างในฟรีสเก็ต โค้ชไบรอัน ออเซอร์ ได้กล่าวชื่นชมฮานีวว่า
ผมไม่เคยเห็นเขาจดจ่อ ในช่วงเวลานี้ของปี
ในช่วงต้นของกร็องปรีซีรีส์ 2019–20 นั้น ฮานีวมุ่งสู้ครั้งที่ 4 ของเขาในรายการ "Skate Canada International 2019" โดยก่อนหน้านี้เขาคว้าเหรียญเงินได้ทั้งสามครั้ง แต่คครั้งนี้ฮานีวจบที่ 1 ในโปรแกรมสั้นด้วยผลงานไร้ที่ติ สะสม 20 คะแนนเหนือคู่แข่งอย่าง แคมเดน พูลกิเนน จากอเมริกา ฮานีวได้กล่าวถึงผลงานของเขาว่า
มันไม่ได้ดีอะไรมากมาย แต่ผมรู้สึกว่าผมทำอย่างดีที่สุดแล้วในวันนี้
ในฟรีสเก็ตได้ทำสถิติใหม่ของตัวเอง (new personal best) และชนะการแข่งขันด้วยคะแนนห่างจากอันดับ 2 ถึง 59.82 คะแนน ซึ่งเป็นช่องว่างที่กว้างที่สุดในประวัติศาสตร์ของกร็องปรีซีรีส์เลยทีเดียว นอกจากนี้เขายังชนะในรายการ "NHK Trophy 2019" รายการกร็องปรีรายการที่สองด้วยระยะห่างระหว่างคะแนนที่คล้ายกับรายการก่อนหน้า
ฮานีวเข้าแข่งขันต่อในกร็องปรีไฟนอล 2019–20 ที่เมืองตูริน หนึ่งในทีมโค้ชของฮานีวอย่าง จิสเลน ไบรแอนด์ มีปัญหาในการเดินทางทำให้เดินทางมาที่จัดการแข่งขันล่าช้า เป็นผลให้ฮานีวต้องเข้าแข่งขันโดยไม่มีโค้ชอยู่ที่งานในการแข่งขันช่วงแรก โดยเขาทำผิดพลาดในท่าควอดโทลูป (quad toe loop) โดยไม่ได้ทำคอมบิเนชัน (combination) ผลก็คือฮานีวมีคะแนนตามหลังผู้มีคะแนนนำอยู่เกือบ 13 คะแนน ต่อมาในฟรีสเก็ต ฮานีวกระโดดหมุนกลางอากาศสี่รอบ (quad jump) ได้ 5 ครั้งในหนึ่งโปรแกรมเป็นครั้งแรกในอาชีพของเขา รวมถึงการทำควอดลัทซ์ (quad Lutz) ครั้งแรกของเขาตั้งแต่มีอาการบาดเจ็บในโอลิมปิก แต่สุดท้ายฮานีวจบที่อันดับ 2 ในฟรีสเก็ต และได้รับรางวัลเหรีญเงินไปครอง
ถัดมา ฮานีสเข้าร่วมการแข่งขันชิงแชมป์ประเทศญี่ปุ่น หลังจากที่ไม่ได้เข้าร่วมมาตั้งแต่ฤดูกาล 2016–17 โดยฮานีวรั้งอันดับ 1 หลังจบโปรแกรมสั้น มีคะแนน 5.01 คะแนนนำอยู่เหนือโชมะ อูโนะ แต่ในฟรีสเก็ตฮานีวทำข้อผิดพลาดอยู่หลายอย่าง ทำให้รั้งอันดับ 3 ตามหลังโชมะ และยูมะ คากิยะมะ และมีคะแนนรวมเป็นอันดับที่ 2 ซึ่งครั้งนี้เป็นครั้งแรกที่ฮานีวแพ้ให้กับโชมะ
หลังจากน้นฮานีวมุ่งสู่การแข่งขันชิงแชมป์สี่ทวีป 2020 ที่โซล เขาเลือกที่จะนำการแสดง "Ballade No. 1" (Chopin) และการแสดง "Seimei" จากฤดูกาลก่อนกลับมาใช้ อ้างอิงถึงพย็องชัง โอลิมปิก 2018 ฮานีวให้เหตุผลว่าในขณะที่เขาต้องการจะชนะเหรียญทองอีกครั้งในเกาหลีใต้ เขายังต้องการที่จะแสดงและจดจ่ออยู่กับสไตล์ของเขาให้มากกว่าเดิม โดยในโปรแกรมสั้นฮานีวทำลายสถิติเก่าของเขาที่ 111.82 คะแนน เขาเรียกการแสดงนี้ว่า "การแสดงที่สมบูรณ์แบบที่สุดที่เขาเคยทำมา" ถึงแม้ว่าจะมีข้อผิดพลาดในท่าควอด 2 ครั้งที่พยายามทำในฟรีสเก็ต แต่ฮานีวก็ยังคว้าชัยชนะได้ด้วยคะแนนรวม 299.42 คะแนน  การเอาชนะในรายการนี้ครั้งแรกของฮานีวทำให้เขาเป็นนักสเก็ตลีลาชายเดี่ยวคนแรกและคนเดียวในตอนนี้ ที่ชนะการแข่งขันรายการใหญ่ทั้งหมดของ ISU ทั้งในระดับเยาวชนและระดับผู้ใหญ่ ความสำเร็จนี้เรียกว่า ซุเปอร์แสลม (Super Slam) โดยกน้านี้มีแค่ 5 คนเท่านั้นที่ทำได้ ในการแข่งขันประเภทอื่น การแข่งขันรายการถัดไปคือชิงแชมป์โลก 2020 ที่มอนทรีออล แต่ก็ถูกยกเลิกเนื่องด้วยสถานการณ์การระบาดทั่วของโควิด-19
ณ งานรับรางวัลของ ISU ปี 2020 (ISU Skating Awards) ฮานีวได้รับการเสนอชื่อเข้าชิงในรางวัล ชุดแต่งกายยอดเยี่ยม (Best Costume) และได้รับรางวัลผู้เล่นสเก็ตทรงคุณค่า (Most Valuable Skater) ในฤดดูกาล 2019–2020
อาชีพ > 2020–21 : ชิงแชมป์ระดับประเทศอีกครั้ง

เมื่อวันที่ 28 สิงหาคม ฮานีวประกาศว่าเขาจะไม่เข้าร่วมการแข่งขันกร็องปรีซีรีส์ในฤดูกาลนี้ เนื่องด้วยความเสี่ยงของโรคระบาดโควิด-19 ต่อตนเอง เจ้าหน้าที่จัดการแข่งขัน และแฟนคลับที่สนับสนุนตัวเขา ถึงแม้ว่าจะมีความรู้สึกขัดแย้งว่าควรที่จะเข้าร่วมการแข่งขันดีหรือไม่ สาเหตุจากการแพร่ระบาดอย่างต่อเนื่องและการฝึกซ้อมที่ปราศจากทีมผู้ฝึกสอน สุดท้ายฮานีวตัดสินใจเข้าแข่งขันชิงแชมป์ประเทศญี่ปุ่น 2020–21 ซึ่งจะเป็นการแข่งขันคัดเลือกสุดท้ายสำหรับชิงแชมป์โลกที่สต็อกโฮล์ม เมื่อจบการแข่งขันเขาจบอันดับที่ 1 ในโปรแกรมา้น และฟรีสเก็ต ทำให้เป็นการคว้าเหรียญทองในการแข่งขันระดับชาติเป็นครั้งที่ 5 ของฮานีว ด้วยคะแนน 319.36 คะแนน
การแข่งขันชิงแชมป์โลก 2021 ซึ่งจะเป็นการแข่งขันแบบโดยตรงระหว่างฮานีวกับ นาธาน เฉินเป็นครั้งแรกตั้งแต่รายการกร็องปรีไฟนอล 2019–20 โดยฮานีวรั้งอันดับ 1 หลังจบโปรแกรมสั้น ด้วยคะแนน 6.02 นำอยู่เหนือเพื่อนร่วมชาติอย่าง ยูมะ คากิยะมะ ในฟรีสเก็ตฮานีวเริ่มต้นด้วยการกระโดดควิดดริปเดิลจัมพ์ (quadruple jump) ติดต่อกัน 3 ครั้ง แต่พลาดแต่พื้นน้ำแข็งสองครั้ง จึงได้คะแนนไป 182.20 คะแนน เป็นอันดับที่ 4 และจบอันดับ 3 ของคะแนนรวม นี่เป็นการแข่งขันครั้งแรกที่ฮานีวทำได้ทำกว่าเหรียญเงินตั้งแต่ปี 2014 ในวันถัดมาฮานีวยืนยันรายงานข่าวต่างประเทศ ที่ว่าเขาได้รับผลกระทบจากอาการโรคหอบหืด เขากล่าวว่าเขารู้สึกเจ็บปวดนิดหน่อยหลังจากจบฟรีสเก็ต และอธิบายต่อว่า
มันมีปัญหาเล็กๆ น้อยๆ ที่มันทับถมกันเรื่อยๆ  ... แต่อย่างไรก็ตาม ถ้าจะถามว่ามันเป็นเหตุผลที่นำไปสู่ความผิดพลาดใหญ่ (ในฟรีสเก็ต) นั่นไหม ผมคิดว่าไม่ใช่ข้อผิดพลาดที่ใหญ่เท่ากับการที่ผมพลาดในการทำคะแนน
ตำแหน่งของฮานีวพร้อมกับตำแหน่งของคากิยะมะผ่านการคัดเลือก 3 ตำแหน่งสำหรับโอลิมปิกฤดูหนาว 2022 ต่อมาฮานีวแข่งขันเป็นหนึ่งในทีมชาติญี่ปุ่นในรายการ "World Team Trophy 2021" โดยเขาจบที่อันดับ 2 ทั้งโปรแกรมสั้นและฟรีสเก็ต แต่เขาก็ได้สร้างสถิติใหม่ของตัวเองทั้งสองโปรแกรมด้วยคะแนน 107.12 และ 193.76 ตามลำดับ และทำคะแนนให้ทีมญี่ปุ่นไปทั้งหมด 22 คะแนน คว้าเหรียญทองแดงกลับบ้านไป
อาชีพ > 2021–22 : บาดเจ็บและแชมป์แห่งชาติสมัยที่ 6

ฮานีวยืนยันการเข้าร่วมแข่งขันในฤดูกาลโอลิมปิก 2021–22 [en] และได้รับมอบหมายให้เข้าร่วมในรายการ NHK Trophy 2021 [en] กับรายการ Rostelecom Cup 2021 [en] ในเดือนพฤศจิกายนสำหรับโปรแกรมกร็องปรีไฟนอล 2021–22 ต่อมาในวันที่ 4 พฤศจิกายน สหพันธ์สเกตแห่งประเทศญี่ปุ่นได้ประกาศว่าฮานีวจะถอนตัวออกจากแข่งขัน "NHK Trophy 2021" เพราะมีอาการบาดเจ็บที่เอ็นข้อเท้าขวาระหว่างการฝึกซ้อม หลังจากนั้นก็ได้มีประกาศอีกครั้งว่าเขาจะทำการถอนตัวจากรายการ "Rostelecom Cup 2021" เช่นเดียวกัน แต่มีการกล่าวว่าฮานีวยังคงอยู่ในการพิจารณาสำหรับการแข่งให้ทีมโอลิมปิก
ฮานีวได้ทำการแข่งขันครั้งแรกของฤดูกาลด้วยรายการ ชิงแชมป์ประเทศญี่ปุ่น ปี 2021–22 [en] ซึ่งเขาจบด้วยอันดับที่ 1 ทั้งโปรแกรมสั้นและฟรีสเกต ทำให้เขากลายเป็นแชมป์แห่งชาติเป็นครั้งที่ 6 เท่ากับทาเคชิ ฮอนดะ [en] ผู้ที่ครองสถิติคว้าแชมป์มากที่สุดในรายการนี้เมื่อ 50 ปีก่อน นอกจากนี้ฮานีวยังได้พยายามกระโดดท่าควอดแอกเซิล (Quadruple Axel) หรือการกระโดด 4.5 รอบ เป็นครั้งแรกระหว่างการแสดงฟรีสเกตอีกด้วย ถึงแม้ว่ามันจะเป็นการจบที่ไม่สมบูรณ์เนื่องจากลงด้วยขาสองข้าง ในเวลาต่อมา ฮานีวได้รับมอบหมายให้เป็นหนึ่งในตัวแทนของประเทศญี่ปุ่นในการแข่งขันโอลิมปิกฤดูหนาว และชิงแชมป์โลก ในปี 2022
อาชีพ > 2021–22 : บาดเจ็บและแชมป์แห่งชาติสมัยที่ 6 > โอลิมปิกฤดูหนาว : Beijing Olympic 2022

ในการแข่งขันโอลิมปิกฤดูหนาว 2022 ซึ่งเป็นโอลิมปิกครั้งที่ 3 ของฮานีวนั้น เขาได้พลาดการกระโดดท่าควอดดริปเปิล ซาลคาว (quadruple Salchow) ไปเพราะสะดุดกับหลุมน้ำแข็ง ทำให้ฮานีวจบการแข่งขันในโปรแกรมระยะสั้นในอันดับที่ 8 ด้วยคะแนน 95.15 แต่ก็ยังคงเพียงพอสำหรับผ่านเข้าไปแข่งขันในโปรแกรมฟรีสเกต โดยคะแนนในโปรแกรมสั้นนั้น เป็นคะแนนที่ต่ำที่สุดของเขานับตั้งแต่การแข่ง "สเกตลีลาชิงแชมป์โลก 2019" หลังจากนั้นในโปรแกรมระยะยาว ฮานีวยังล้มในท่ากระโดด 2 ท่าแรก ซึ่งก็คือควอดดริปเปิล แอกเซิล (quadruple Axel) และควอด ซาลคาว (quad Salchow) นอกจากนั้นการพยายามกระโดดท่าควอด แอกเซิล (quad Axe) นั้น เป็นการพยายามครั้งแรกที่ไม่ถูกลดระดับให้เป็นทริปเปิล แอกเซิล (triple Axel) ซึ่งหมายความว่าการพยายามกระโดดท่านี้ของฮานีวนั้น เกือบจะได้รับการยอมรับให้เป็นการกระโดดควอด แอกเซิล ที่สำเร็จครั้งแรกในประวัติศาสตร์ อย่างไรก็ตาม นอกจากความผิดพลาด 2 ครั้งแรกแล้ว ฮานีวทำการแข่งขันอย่างลื่นไหล และไม่มีความผิดพลาดอีก ทำให้เขาจบที่อันดับ 3 ในโปรแกรมฟรีสเกต และอันดับที่ 4 ของการแข่งขัน ด้วยคะแนนรวม 283.21 ตามหลังเพื่อนร่วมชาติอย่างโชมะ อูโนะ ที่ได้เหรียญทองแดง เมื่อจบการแข่งขัน เขาได้ให้สัมภาษณ์ว่าตนเองเกิดอาการบาดเจ็บอีกครั้งที่บริเวณข้อเท้าขวา ในการฝึกซ้อม 1 วันก่อนวันแข่งขันรอบฟรีสเกต แต่ในเมื่อเป็นการแข่งขันโอลิมปิก ซึ่งไม่ใช่การแข่งระดับธรรมดา ฮานีวจึงใช้ยาระงับปวดแทนการถอนตัวออกจากการแข่ง ถัดมาในวันที่ 1 มีนาคม สมาคมสเกตแห่งประเทศญี่ปุ่นได้ออกมาประกาศถึงการถอนตัวจากรายการ "สเกตลีลาชิงแชมป์โลก 2022 [en]" เนื่องจากอาการบาดเจ็บที่ยังไม่หาย
เมื่อวันที่ 19 กรกฎาคม 2022 ฮานีวได้จัดงานแถลงข่าวอย่างเป็นทางการครั้งแรกนับตั้งแต่จบโอลิมปิก 2022 โดยเขาได้ประกาศว่าได้ตัดสินใจเทิร์นโปร (turn pro) เป็นนักกีฬาสเกตลีลามืออาชีพ และจะไม่ลงแข่งขันในรายการอีก โดยฮานีวได้กล่าวเอาไว้ว่า เขาบรรลุเป้าหมายทุกอย่างที่เขาสามารถทำได้แล้ว และไม่ต้องการที่จะแสวงหาการประเมินค่าแบบนั้น (ค่าของการแข่งขัน) อีกต่อไป นอกจากนั้นเขายังกล่าวอีกว่า เป้าหมายต่อไปคือการไล่ล่าคำว่า "สเกตในอุดมคติ" (ideal skating) และใฝ่ฝันที่จะกระโดดท่าควอดดริปเปิล แอกเซิล ให้สำเร็จต่อไปในฐานะนักกีฬามืออาชีพ Nikkei Asia ได้ระบุไว้ว่า การจบลงของฮานีวจากการแข่งขันนั้น "ถือเป็นการสิ้นสุดของยุคสมัย" เดอะนิวยอร์กไทมส์ (The New York Times) ยังระบุไว้อีกว่า "เราอาจจะไม่ได้เห็นนักสเกตคนอื่น ๆ แบบฮานีวอีก"
ผลรายการแข่งขันหลัก > ระดับรุ่นใหญ่

^ทีม  – รายการประเภททีม
GP – การแข่งขันในซีรีส์กร็องปรี (Grand Prix series)
C – การแข่งขันถูกยกเลิก
T – ผลทีม
P – ผลเดี่ยว
WD – ถอนตัวจากการแข่งขัน
TBD – ผลการแข่งขันยังไม่ได้ตัดสิน
เหรียญรางวัลจากประเภททีมจะมาจากผลการแข่งขันของทีมเท่านั้น
| ระดับนานาชาติ> รายการ | ระดับนานาชาติ> 2010–11 | ระดับนานาชาติ> 2011–12 | ระดับนานาชาติ> 2012–13 | ระดับนานาชาติ> 2013–14 | ระดับนานาชาติ> 2014–15 | ระดับนานาชาติ> 2015–16 | ระดับนานาชาติ> 2016–17 | ระดับนานาชาติ> 2017–18 | ระดับนานาชาติ> 2018–19 | ระดับนานาชาติ> 2019–20 | ระดับนานาชาติ> 2020–21 | ระดับนานาชาติ> 2021–22 |
| --- | --- | --- | --- | --- | --- | --- | --- | --- | --- | --- | --- | --- |
| โอลิมปิก |  |  |  | อันดับ 1 |  |  |  | อันดับ 1 |  |  |  | อันดับ 4 |
| โอลิมปิก  |  |  |  | อันดับ 5 |  |  |  |  |  |  |  |  |
| ชิงแชมป์โลก |  | อันดับ 3 | อันดับ 4 | อันดับ 1 | อันดับ 2 | อันดับ 2 | อันดับ 1 | WD | อันดับ 2 | C | อันดับ 3 | WD |
| ชิงแชมป์สี่ทวีป | อันดับ 2 |  | อันดับ 2 |  |  |  | อันดับ 2 |  |  | อันดับ 1 | C |  |
| GP ไฟนอล |  | อันดับ 4 | อันดับ 2 | อันดับ 1 | อันดับ 1 | อันดับ 1 | อันดับ 1 |  | WD | อันดับ 2 | C |  |
| GP Cup of China |  | อันดับ 4 |  |  | อันดับ 2 |  |  |  |  |  |  |  |
| GP สเกตลีลากร็องปรี เฮลซิงกิ |  |  |  |  |  |  |  |  | 1st |  |  |  |
| GP Internationaux de France |  |  |  | อันดับ 2 |  |  |  |  |  |  |  |  |
| GP NHK Trophy | อันดับ 4 |  | อันดับ 1 |  | อันดับ 4 | อันดับ 1 | อันดับ 1 | WD |  | อันดับ 1 |  | WD |
| GP Rostelecom Cup | อันดับ 7 | อันดับ 1 |  |  |  |  |  | อันดับ 2 | อันดับ 1 |  |  | WD |
| GP Skate America |  |  | อันดับ 2 |  |  |  |  |  |  |  |  |  |
| GP Skate Canada |  |  |  | อันดับ 2 |  | อันดับ 2 | อันดับ 2 |  |  | อันดับ 1 |  |  |
| CS Autumn Classic |  |  |  |  |  | อันดับ 1 | อันดับ 1 | อันดับ 2 | อันดับ 1 | อันดับ 1 |  |  |
| Finlandia Trophy |  |  | อันดับ 1 | อันดับ 1 |  |  |  |  |  |  |  |  |
| Nebelhorn Trophy |  | อันดับ 1 |  |  |  |  |  |  |  |  |  |  |
| World Team Trophy  |  |  |  |  | อันดับ 3 T อันดับ 1 P |  | อันดับ 1 T อันดับ 3 P |  | WD |  | อันดับ 3 T อันดับ 2 P |  |
ระดับชาติ
| ชิงแชมป์ประเทศญี่ปุ่น [en] | อันดับ 4 | อันดับ 3 | อันดับ 1 | อันดับ 1 | อันดับ 1 | อันดับ 1 | WD | WD | WD | อันดับ 2 | อันดับ 1 | อันดับ 1 |
ผลรายการแข่งขันหลัก > ระดับเยาวชน

JGP – กร็องปรีซีรีส์รุ่นเยาวชน (ISU Junior Grand Prix Series)
A – ระดับผู้เริ่มเล่น A (novice level A)
B – ระดับผู้เริ่มเล่น B (novice level B)
| รายการ | 04–05 | 05–06 | 06–07 | 07–08 | 08–09 | 09–10 |
| --- | --- | --- | --- | --- | --- | --- |
| เยาวชนชิงแชมป์โลก |  |  |  |  | อันดับ 12 | อันดับ 1 |
| JGP กร็องปรีซีรีส์รุ่นเยาวชน ไฟนอล |  |  |  |  |  | อันดับ 1 |
| JGP กร็องปรีซีรีส์รุ่นเยาวชน ที่โครเอเชีย |  |  |  |  |  | อันดับ 1 |
| JGP กร็องปรีซีรีส์รุ่นเยาวชน ที่โปแลนด์ |  |  |  |  |  | อันดับ 1 |
| JGP กร็องปรีซีรีส์รุ่นเยาวชน ที่อิตาลี |  |  |  |  | อันดับ 5 |  |
| Santa Claus Cup | อันดับ 1 |  |  |  |  |  |
| Mladost Trophy |  |  | อันดับ 1 |  |  |  |
| Skate Copenhagen |  |  |  | อันดับ 1 |  |  |
| ชิงแชมป์ประเทศญี่ปุ่นรุ่นผู้ใหญ่ |  |  |  |  | อันดับ 8 | อันดับ 6 |
| ชิงแชมป์ประเทศญี่ปุ่นรุ่นเยาวชน |  |  | อันดับ 7 | อันดับ 3 | อันดับ 1 | อันดับ 1 |
| ระดับผู้เริ่มเล่นชิงแชมป์ประเทศญี่ปุ่น | อันดับ 1 B | อันดับ 2 B | อันดับ 3 A | อันดับ 1 A |  |  |
สถิติโลก > สถิติโลกในปัจจุบัน

สถิติโลกในปัจจุบันนับจากระบบคะแนนแบบใหม่ คือ GOE +5/-5 โดยเริ่มตั้งแต่วันที่ 1 กรกฎาคม 2018
SP – โปรแกรมสั้น (Short program)
FS – โปรแกรมยาว (Free skating)
| ลำดับที่ | วันที่ | คะแนน | ประเภท โปรแกรม | การแข่งขัน | จัดที่ | หมายเหตุ |
| --- | --- | --- | --- | --- | --- | --- |
| 1 | 3 พฤศจิกายน 2018 | 106.69 | SP | 2018 Grand Prix of Helsinki |  เฮลซิงกิ | ทำลายสถิติของโชมะ อูโนะ ที่ทำไว้เมื่เดือนกันยายน 2018 |
| 2 | 4 พฤศจิกายน 2018 | 190.43 | FS | 2018 Grand Prix of Helsinki |  เฮลซิงกิ | ทำลายสถิติของนาธาน เฉิน ที่ทำไว้เมื่เดือนตุลาคม 2018 |
| 3 | 4 พฤศจิกายน 2018 | 297.12 | คะแนนรวม | 2018 Grand Prix of Helsinki |  เฮลซิงกิ | ทำลายสถิติของนาธาน เฉิน ที่ทำไว้เมื่เดือนตุลาคม 2018 |
| 4 | 16 พฤศจิกายน 2018 | 110.53 | SP | 2018 Rostelecom Cup |  มอสโก | เป็นนักสเก็ตคนแรกที่ทำคะแนนเกิน 110 คะแนนในระบบคะแนนแบบ GOE +5/-5 |
| 5 | 23 มีนาคม 2019 | 206.10 | FS | 2019 World Championships |  ไซตะมะ | ทำลายสถิติของโชมะ อูโนะที่ทำไว้เมื่อกุมภาพันธ์ 2019 และเป็นนักสเก็ตคนแรกที่ทำคะแนนได้มากกว่า 200 คะแนนในระบบคะแนนแบบ GOE +5/-5 |
| 6 | 23 มีนาคม 2019 | 300.97 | คะแนนรวม | 2019 World Championships |  ไซตะมะ | เป็นนักสเก็ตคนแรกที่ทำคะแนนได้มากกว่า 300 คะแนนในระบบคะแนนแบบ GOE +5/-5 |
| 7 | 7 กุมภาพันธ์ 2020 | 111.82 | SP | 2020 Four Continents Championships |  โซล |  |
สถิติโลก > สถิติโลกประวัติศาสตร์

สถิติโลกประวัติศาสตร์นักจากระบบคะแนนแบบเก่า คือ GOE +3/-3 โดยเริ่มนับตั้งแต่ปี 2004 ถึงสิ้นเดือนมิถุนายน 2018
SP – โปรแกรมสั้น (Short program)
FS – โปรแกรมยาว (Free skating)
| ลำดับที่ | วันที่ | คะแนน | ประเภท โปรแกรม | การแข่งขัน | จัดที่ | หมายเหตุ |
| --- | --- | --- | --- | --- | --- | --- |
| 1 | 19 ตุลาคม 2012 | 95.07 | SP | 2012 Skate America |  เคนต์, รัฐวอชิงตัน | ทำลายสถิติของไดสุเกะ ทะกะฮาชิ ที่ทำไว้เมื่อเดือนเมษายน 2012 |
| 2 | 23 พฤศจิกายน 2012 | 95.32 | SP | 2012 NHK Trophy |  ริฟุ, มิยางิ |  |
| 3 | 5 ธันวาคม 2013 | 99.84 | SP | 2013–14 Grand Prix Final |  ฟูกูโอกะ | ทำลายสถิติของแพทริก ชาน ที่ทำไว้เมื่อเดือนพฤศจิกายน 2013 |
| 4 | 13 กุมภาพันธ์ 2014 | 101.45 | SP | โอลิมปิกฤดูหนาว 2014 |  โซชี | เป็นนักสเก็ตชายคนแรกในประวัติศาสตร์ที่ทำลายกำแพง 100 คะแนน |
| 5 | 27 พฤศจิกายน 2015 | 106.33 | SP | 2015 NHK Trophy |  นางาโนะ |  |
| 6 | 28 พฤศจิกายน 2015 | 216.07 | FS | 2015 NHK Trophy |  นางาโนะ | ทำลายสถิติของแพทริก ชาน ที่ทำไว้เมื่อเดือนพฤศจิกายน 2013 และเป็นนักสเก็ตชายคนแรกในประวัติศาสตร์ที่ทำลายกำแพง 200 คะแนน |
| 7 | 28 พฤศจิกายน 2015 | 322.40 | คะแนนรวม | 2015 NHK Trophy |  นางาโนะ | ทำลายสถิติของแพทริก ชาน ที่ทำไว้เมื่อเดือนพฤศจิกายน 2013 และเป็นนักสเก็ตชายคนแรกในประวัติศาสตร์ที่ทำลายกำแพง 300 คะแนน |
| 8 | 10 ธันวาคม 2015 | 110.95 | SP | 2015–16 Grand Prix Final |  บาร์เซโลนา | เป็นนักสเก็ตคนแรกและคนเดียวที่ทำคะแนนได้มากกว่า 110 คะแนนก่อนฤดูกาล 2018–19 |
| 9 | 12 ธันวาคม 2015 | 219.48 | FS | 2015–16 Grand Prix Final |  บาร์เซโลนา |  |
| 10 | 12 ธันวาคม 2015 | 330.43 | คะแนนรวม | 2015–16 Grand Prix Final |  บาร์เซโลนา | สถิติโลกประวัติศาสตร์ (Historical world record) เป็นนักสเก็ตคนแรกและคนเดียวที่ทำคะแนนได้มากกว่า 330 คะแนนก่อนฤดูกาล 2018–19 |
| 11 | 1 เมษายน 2017 | 223.20 | FS | 2017 World Championships |  เฮลซิงกิ | สถิติโลกประวัติศาสตร์ (Historical world record) เป็นนักสเก็ตคนแรกและคนเดียวที่ทำคะแนนได้มากกว่า 220 คะแนนก่อนฤดูกาล 2018–19 |
| 12 | 22 กันยายน 2017 | 112.72 | SP | 2017 Autumn Classic |  มอนทรีออล | สถิติโลกประวัติศาสตร์ (Historical world record) |
ฮานิวและนักสเกตรุ่นน้อง โชมะ อุโนะ ในการแข่งขันชิงแชมป์โลก 2017
เจ้าหญิงมาร์ธาแห่งสวีเดน

| ธรรมเนียมพระยศของ เจ้าหญิงมาร์ธาแห่งสวีเดน |
| --- | --- |
ธงประจำพระอิสริยยศ
ตราประจำพระองค์
การทูล: Her Royal Highness (ใต้ฝ่าละอองพระบาท)
การแทนตน: ข้าพระพุทธเจ้า
การขานรับ: your Royal Highness  (พ่ะย่ะค่ะ/เพคะ)
เจ้าหญิงมาร์ธาแห่งสวีเดน (อังกฤษ: Princess Märtha of Sweden, มาร์ธา โซเฟีย โลวิซา แด็กมาร์ ไธรา; 28 มีนาคม ค.ศ. 1901 - 5 เมษายน ค.ศ. 1954) ทรงเป็นมกุฎราชกุมารีแห่งนอร์เวย์พระองค์แรกในยุคปัจจุบัน ซึ่งมิได้ทรงเป็นมกุฎราชกุมารีแห่งสวีเดนหรือเดนมาร์ก อีกทั้งยังทรงเป็นเจ้าหญิงแห่งนอร์เวย์มาตั้งแต่แรกประสูติจนกระทั่งถึงการแยกออกตัวออกจากการรวมตัวกันระหว่างประเทศสวีเดนและนอร์เวย์ในปี ค.ศ. 1905
พระองค์เป็นพระชายาและพระญาติชั้นที่สองในสมเด็จพระราชาธิบดีโอลาฟที่ 5 แห่งนอร์เวย์ เมื่อสมัยที่ยังทรงเป็นมกุฎราชกุมาร เนื่องจากพระชนกและพระชนนีของทั้งสองพระองค์เป็นพี่น้องกัน และเป็นพระราชนัดดาในสมเด็จพระเจ้าออสการ์ที่ 2 แห่งสวีเดน โดยทรงเกี่ยวข้องเป็นพระอัยยิกาอยู่ทางฝ่ายพระชนกของสมเด็จพระราชาธิบดีคาร์ลที่ 16 กุสตาฟแห่งสวีเดน เนื่องจากทรงมีศักดิ์เป็นพระญาติชั้นที่สองในเจ้าชายกุสตาฟ อดอล์ฟแห่งสวีเดน ดยุคแห่งวาสเตอร์บ็อตเต็น และเป็นพระชนนีในสมเด็จพระราชาธิบดีฮารัลด์ที่ 5 แห่งนอร์เวย์
เจ้าหญิงประสูติเมื่อวันที่ 28 มีนาคม ค.ศ. 1901 ณ กรุงสต็อกโฮล์ม โดยเป็นพระธิดาพระองค์รองในเจ้าชายคาร์ล ดยุกแห่งเวสเตร์เกิตลันด์ และ เจ้าหญิงอิงเงอร์บอร์กแห่งเดนมาร์ก ดัชเชสแห่งเวสเตร์เกิตลันด์ พระอัยกาทางฝ่ายพระชนกคือ สมเด็จพระเจ้าออสการ์ที่ 2 แห่งสวีเดน ส่วนพระอัยกาฝ่ายพระชนนีคือ สมเด็จพระเจ้าเฟรเดอริกที่ 8 แห่งเดนมาร์ก เจ้าหญิงมาร์กาเรธา พระภคินีองค์ใหญ่ทรงอภิเษกกับเจ้าชายแอ็กเซลแห่งเดนมาร์ก พระญาติชั้นที่หนึ่งทางฝ่ายพระชนนี ส่วนเจ้าหญิงอัสตริดแห่งสวีเดน พระขนิษฐาองค์เล็กทรงอภิเษกสมรสกับสมเด็จพระเจ้าเลโอโปลด์ที่ 3 แห่งเบลเยียม ในขณะที่พระอนุชาพระองค์เล็กคือ เจ้าชายคาร์ลแห่งสวีเดน ดยุกแห่งออสเตอเกิตลานด์ ทรงอภิเษกสมรสต่างฐานันดรศักดิ์กับหญิงสาวสามัญชน
มกุฎราชกุมารีแห่งนอร์เวย์

เจ้าหญิงทรงหมั้นหมายกับเจ้าชายโอลาฟ มกุฎราชกุมารแห่งนอร์เวย์ พระญาติชั้นที่สอง ในช่วงกีฬาโอลิมปิกฤดูร้อนเมื่อปี ค.ศ. 1928 ณ กรุงอัมสเตอร์ดัม ประเทศเนเธอร์แลนด์ ข่าวการหมั้นหมายของทั้งสองพระองค์ได้รับการตอบรับเป็นอย่างดี เพราะเป็นเสมือนกับสัญญาณบ่งบอกว่าไม่เหลือความตึงเครียดระหว่างประเทศสวีเดนและประเทศนอร์เวย์หลังจากการแยกตัวออกจากกันในปี ค.ศ. 1905 อีกทั้งยังถือเป็นการจับคู่อันยอดเยี่ยมในด้านการกระชับความสัมพันธ์ระหว่างราชวงศ์ให้แนบแน่น อันจะเห็นได้ชัดว่ามีต้นกำเนิดมาจากความรักด้วย
เจ้าหญิงมาร์ธาทรงอภิเษกสมรสเมื่อวันที่ 21 มีนาคม ค.ศ. 1929 ณ มหาวิหารออสโล กรุงออสโล กับ มกุฎราชกุมารโอลาฟ จึงทรงดำรงพระอิสริยยศเป็น สมเด็จเจ้าฟ้าหญิงมกุฎราชกุมารีแห่งนอร์เวย์ (Her Royal Highness The Crown Princess of Norway) ตลอดพระชนม์ชีพจนกระทั่งสิ้นพระชนม์ สำหรับงานพิธีอภิเษกสมรสนี้ถือว่าเป็นงานพระราชพิธีของประเทศนอร์เวย์ในรอบ 340 ปี
เจ้าหญิงมาร์ธาซึ่งมีพระจริยวัตรอันมีเสน่ห์ เปิดเผยและทรงงานหนัก ทรงกลายเป็นสมาชิกในพระราชวงศ์นอร์เวย์ที่น่าชื่นชมและน่าเคารพอย่างรวดเร็ว พระองค์ทรงปฏิบัติพระราชกรณียกิจนานาประการ และยังทรงกล่าวสุนทรพจน์ต่าง ๆ มากมาย อันผิดธรรมดาสำหรับสตรีในพระราชวงศ์สมัยนั้น
เจ้าชายมกุฎราชกุมารและเจ้าหญิงมกุฎราชกุมารีประทับอยู่ที่พระตำหนักในเขตพระราชฐานเมืองสเคากุม ที่เป็นของขวัญวันอภิเษกสมรสจากฟริตซ์ เวเดล ยาร์ลส์แบร์ก เมื่ออาคารใหญ่ของพระราชวังสเคากุมถูกไฟเผาทำลายในปี ค.ศ. 1930 เจ้าหญิงมาร์ธาทรงมีส่วนร่วมอย่างมากในการวางแผนสร้างอาคารหลังใหม่ ทั้งสองพระองค์มีพระโอรสและธิดารวม 3 พระองค์คือ
เจ้าฟ้าหญิงรัญฮิลด์แห่งนอร์เวย์ (ราก์นฮิลด์ อเล็กซานดรา; 9 มิถุนายน ค.ศ. 1930 - 16 กันยายน ค.ศ. 2012)
ทรงอภิเษกสมรสเมื่อวันที่ 15 พฤษภาคม ค.ศ. 1953 ณ เมืองแอสเคอร์ ใกล้กรุงออสโล กับ เออร์ลิง สเวน ลอเรนท์เซ็น (28 มกราคม ค.ศ. 1925 - 9 มีนาคม ค.ศ. 2021)
เจ้าฟ้าหญิงอัสตริดแห่งนอร์เวย์ (แอสตริด ม็อด อินเกบอร์ก; ประสูติ 12 กุมภาพันธ์ ค.ศ. 1932)
ทรงอภิเษกสมรสเมื่อวันที่ 12 มกราคม ค.ศ. 1961 ณ เมืองแอสเคอร์ ใกล้กรุงออสโล กับ โยฮัน มาร์ติน เฟอร์เนอร์ (22 กรกฎาคม ค.ศ. 1927 - 24 มกราคม ค.ศ. 2015)
สมเด็จพระราชาธิบดีฮารัลด์ที่ 5 แห่งนอร์เวย์ (พระราชสมภพ 21 กุมภาพันธ์ ค.ศ. 1937)
ทรงดำรงพระอิสริยยศเป็น มกุฎราชกุมารแห่งนอร์เวย์ เมื่อวันที่ 21 กันยายน ค.ศ. 1957 หลังจากการเสวยราชสมบัติของพระชนก
เสวยราชสมบัติสืบต่อจากพระบรมราชชนก เมื่อวันที่ 17 มกราคม ค.ศ. 1991
ทรงอภิเษกสมรสเมื่อวันที่ 29 สิงหาคม ค.ศ. 1968 ณ มหาวิหารออสโล กรุงออสโล กับ ซอนยา ฮารัลด์เซ็น (พระราชสมภพ 4 กรกฎาคม ค.ศ. 1937)
สงครามโลกครั้งที่ 2

เมื่อกองทัพเยอรมันบุกประเทศนอร์เวย์ในวันที่ 9 เมษายน ค.ศ. 1940 พระราชวงศ์ รัฐบาลและสมาชิกส่วนมากของรัฐสภานอร์เวย์เตรียมการที่จะหลบหนีก่อนพวกทหารเยอรมันจะถึงกรุงออสโล เจ้าหญิงมาร์ธาและพระโอรสธิดาทั้งสามพระองค์ทรงข้ามชายแดนไปยังประเทศสวีเดนในคืนนั้น แต่กลับไม่เป็นที่ยอมรับของชาวสวีเดน บางคนเห็นว่าจะเป็นอันตรายต่อความเป็นกลางของประเทศ ในวันที่ 12 สิงหาคม ทุกพระองค์ได้เสด็จยังประเทศสหรัฐอเมริกาตามคำทูลเชิญของประธานาธิบดีแฟรงคลิน ดี รูสเวลท์ โดยในระยะแรกทรงประทับที่ทำเนียบขาว อันเป็นที่พำนักของประธานาธิบดีแห่งสหรัฐอเมริกา ในปี ค.ศ. 1936 ก่อนการเกิดสงครามโลกครั้งที่ 2 ในทวีปยุโรป เจ้าหญิงได้เสด็จพร้อมกับเจ้าชายโอลาฟไปในภาคกลางตะวันตกตอนบนของประเทศสหรัฐอเมริกา และระหว่างการเสด็จเยือนทั้งสองพระองค์ทรงได้เจริญสัมพันธไมตรีของประธานาธิบดีแห่งสหรัฐอเมริกาและภริยาคือ นางเอเลียนอร์ รูสเวลท์
สัมพันธภาพกับสหรัฐอเมริกาของทั้งสองพระองค์ได้เปิดทางอันสว่างไสวแก่เจ้าหญิงมาร์ธา ซึ่งทรงงานอย่างขยันหมั่นเพียรเพื่อส่งเสริมผลประโยชน์ต่าง ๆ ของประเทศนอร์เวย์ พระองค์ทรงเกี่ยวข้องกับกิจกรรมต่าง ๆ มากมาย นับตั้งแต่การเสด็จเยือนอย่างเป็นทางการ การบรรยายและกล่าวสุนทรพจน์ ตลอดไปจนถึงการให้ความช่วยเหลือและเข้าร่วมหน่วยงานอาสาบรรเทาทุกข์สำหรับผู้ลี้ภัยในสภากาชาด การกระทำประโยชน์ดังกล่าวของเจ้าหญิงได้สร้างความประทับใจให้แก่ประธานาธิบดีรูสเวลท์เป็นอย่างมากและส่งผลให้เกิดสุนทรพจน์ชื่อ "มองไปสู่นอร์เวย์" (Look to Norway) เมื่อวันที่ 16 กันยายน ค.ศ. 1942
เจ้าหญิงมกุฎราชกุมารีทรงได้รับการต้อนรับอย่างอบอุ่นและยิ่งใหญ่เมื่อเสด็จกลับสู่ประเทศนอร์เวย์พร้อมพระโอรสธิดาและสมเด็จพระราชาธิบดีโฮกุนที่ 7 เมื่อวันที่ 7 มิถุนายน ค.ศ. 1945 ความมานะอุตสาหะอย่างไม่หยุดหย่อนของพระองค์ในการช่วยเหลือประเทศชาติระหว่างสงครามทำให้ทรงเป็นที่นิยมชมชอบต่อชาวนอร์เวย์เป็นอย่างมาก และทำให้ทรงได้รับพระสมัญญาว่า "แม่ของแผ่นดิน" (mother of the nation)
เมื่อพระพลานามัยของสมเด็จพระราชาธิบดีโฮกุนย่ำแย่ลง เจ้าชายมกุฎราชกุมารและเจ้าหญิงมุฎราชกุมารีก็ทรงปฏิบัติพระราชกรณียกิจที่เพิ่มขึ้นมากมาย เจ้าหญิงทรงมีส่วนร่วมในกิจกรรมทางการนานัปการ แม้แต่การกล่าวสุนทรพจน์ก่อนวันขึ้นปีใหม่เป็นประจำทุกปีในปี ค.ศ. 1946 และ ค.ศ. 1950
สิ้นพระชนม์

เจ้าหญิงมาร์ธามีพระพลานามัยไม่สมบูรณ์แข็งแรงและประชวรอยู่หลายครั้ง พระองค์สิ้นพระชนม์เมื่อวันที่ 5 เมษายน ค.ศ. 1954 ณ กรุงออสโล เมื่อพระชันษา 53 ปี สร้างความสูญเสียครั้งใหญ่ให้แก่มกุฎราชกุมารโอลาฟ พระสวามี พระโอรสและธิดา รวมไปถึงประเทศนอร์เวย์ด้วย
พระองค์มิได้ทรงเป็นสมเด็จพระราชินีแห่งนอร์เวย์อย่างเป็นทางการ แต่อย่างไรก็ตาม โยฮันเนส สเมโม พระราชาคณะแห่งออสโลได้กล่าวไว้ว่า "ในหัวใจของพวกเราชาวนอร์เวย์ พระองค์ได้เป็นพระราชินีของพวกเรามานานแล้ว และจะทรงเป็นเช่นนี้อยู่ตลอดไป"